Broj: 711-I-272-P-11/22-03-17

Zagreb, 21. siječnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Petre Drevenšek, tajnice trgovačkog društva Središnje klirinško depozitarno društvo d.d. (u daljnjem tekstu: SKDD d.d.),** na 155. sjednici, održanoj 21. siječnja 2022., daje sljedeće

**OČITOVANJE**

**Članovi Uprave društva SKDD d.d. nisu obveznici iz članka 3. stavka 1. podstavka 39. ZSSI/21-a te ih povodom obavljanja ove funkcije ne obvezuje odredbe Zakona, obzirom da većinski imatelj dionica tog društva nije Republika Hrvatska, niti drugo trgovačko društvo kojem bi većinski imatelj dionica ili udjela bila Republika Hrvatska, već je to Financijska agencija, pravna osoba osnovana posebnim zakonom, čiji se vlasnički udio ne smatra državnom imovinom.**

Obrazloženje

Petra Dervenšek, tajnica trgovačkog društva SKDD d.d., podnijela je zahtjev za očitovanjem koji je u knjigama ulazne pošte zaprimljen 7. siječnja 2022. pod brojem: 711-U-179-P-11/22-01-3, povodom kojeg se vodi predmet broj P-11/22.

U zahtjevu podnositeljica navodi da je društvo SKDD d.d. 11. siječnja 2018. zaprimilo očitovanje Povjerenstva Broj: 711-I-97-P-3/18-04-11, u kojem je izneseno pravno stajalište kako su članovi Uprave društva SKDD d.d. bili dužnosnici u smislu odredbe članka 3. ZSSI-a stavka 1. podstavka 41. ZSSI-a tada važećeg Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI/11) do 3. studenog 2014., kada je u nadležnom sudskom registru upisano povećanje temeljnog kapitala, čime je Republika Hrvatska prestala biti većinski dioničar navedenog trgovačkog društva, a Financijska agencija (daljnjem tekstu: FINA) postala najveći pojedinačni dioničar.

Navodi se kako je Povjerenstvo u navedenom očitovanju zaključilo da se udio FINA-e u vlasništvu predmetnog trgovačkog društva ne može formalnopravno smatrati udjelom Republike Hrvatske pa navedeno društvo nakon povećanja temeljnog kapitala nije trgovačko društvo u većinskom državnom vlasništvu.

Podnositeljica navodi da je stupanjem na snagu ZSSI/21-a promijenjena odredba članka 3., jer je u stavku 1. podstavku 39. navedenog članka određeno da su obveznici postupanja predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska.

Nadalje navodi da SKDD d.d. nije trgovačko društvo u većinskom državnom vlasništvu, o čemu je već zauzeto pravno stajalište, ali da se ne može smatrati niti da bi SKDD d.d. bilo trgovačko društvo u većinskom vlasništvu trgovačkog društva koje je u većinskom državnom vlasništvu. Naime, iznosi se kako je FINA najveći pojedinačni dioničar SKDD-a d.d. s udjelom od 52,69% te da je Republika Hrvatska jedini osnivač FINA-e, pri čemu se FINA ne može smatrati trgovačkim društvom, jer se radi o agenciji, kao posebnoj instituciji, koja je osnovana i posluje u skladu sa odredbama Zakona o Financijskoj agenciji te se na istu ne primjenjuju odredbe Zakona o trgovačkim društvima.

U zahtjevu se iznosi stav da unatoč navedenoj promjeni odredbe članka 3 ZSSI/21-a, članovi Uprave trgovačkog društva SKDD d.d. i nadalje nisu obveznici primjene odredbi toga Zakona, odnosno nisu dužni Povjerenstvu podnijeti imovinsku karticu te se traži mišljenje primjenjuju li se odredbe ZSSI/21-a na članove Uprave društva SKDD d.d.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, jer je tajnik trgovačkog društva SKDD d.d. zaposlenik navedene pravne osobe, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 39. ZSSI/21-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska, obveznici u smislu tog Zakona.

Uvidom u podatke nadležnog sudskog registra Trgovačkog suda u Zagrebu, utvrđeno je da je pod matičnim brojem subjekta: 080422905 upisana Financijska agencija, skraćena tvrtka FINA, s pravnim oblikom Financijska agencija, osnivački akt Zakon o Financijskoj agenciji.

Sukladno članku 1. Zakona o Financijskoj agenciji („Narodne novine“ broj 117/01., 60/04. i 42/05.) FINA je prav­na osoba čije se ustrojstvo i način rada uređuje tim Zakonom i propisima na temelju njega, a osnivač je Republika Hrvatska.

Prema članku 3. stavku 1. navedenog Zakona FINA obavlja poslove informatičko-tehnološke podrške radu sustava državne riznice, informatičko-tehnološke podrške sustavu prikupljanja javnih prihoda, informatičko-tehnološke podrške REGOS-u (prijama i kontrole naloga za plaćanje vezanih uz RS obrazac, uparivanja podataka zajedno sa REGOS-om, s podatcima na nalozima za plaćanje javnih davanja, dostave naloga za plaćanje po izvršenom usklađivanju na izvršenje u ovlaštenu organizaciju za obavljanje platnog prometa u kojoj se vodi račun platitelja), informatičko-tehnološke podrške drugim registrima osiguranika, prikupljanja, obrade, objave i dostave podataka iz različitih izvora, te osiguravanja povezivanja i višenamjenske uporabe podataka iz registra za daljnju evidencijsku, analitičku i informativnu uporabu u ministarstvima i službama Vlade Republike Hrvatske za potrebe državne statistike i javnosti.

Člankom 4. istog Zakona propisano je da FINA obavlja komercijalne djelatnosti koje se odnose na usluge u ime i za račun komercijalnog bankarstva, distribucije i obrade gotovine u ime Hrvatske narodne banke, vođenja sustava za međubankovne obračune (NKS), vođenje nacionalnog sustava za izdavanje javnih ključeva – Registar digitalnih certifikata (RDC), operativno vođenje drugih javnih i komercijalnih registara te druge djelatnosti utvrđene statutom FINA-e.

Nadalje, člankom 3. stavkom 1. podstavkom 1. Zakona o upravljanju državnom imovinom („Narodne novine“ broj 52/18.) propisano je da pojam državna imovina podrazumijeva dionice i udjele u trgovačkim društvima čiji je imatelj Repub­lika Hrvatska, Hrvatski zavod za mirovinsko osiguranje te Državna agencija za osiguranje štednih uloga i sanaciju banaka, ako ih je stekla u postupku sanacije i privatizacije banaka.

U konkretnome slučaju većinski imatelj dionica u trgovačkom društvu SKDD d.d. nije Republika Hrvatska, već je to FINA, kojoj je država osnivač.

Povjerenstvo tumači da sedržavnom imovinom u smislu odredbi Zakona o upravljanju državnom imovinom smatraju dionice u vlasništvu države, Hrvatskog zavoda za mirovinsko osiguranje te Državne agencije za osiguranje štednih uloga i sanaciju banaka, ali ne i u vlasništvu druge pravne osobe kao što je FINA, slijedom čega se udio FINA-e u vlasništvu predmetnog trgovačkog društva ne može formalnopravno smatrati udjelom Republike Hrvatske.

 Nadalje, iz odredbi posebnog Zakona proizlazi da je FINA pravna osoba sui generis osnovana tim Zakonom, a ne sukladno odredbama Zakona o trgovačkim društvima, te da je na taj način upisana u nadležni sudski registar, stoga se ne može smatrati da bi većinski imatelj dionica u trgovačkom društvu SKDD d.d. bilo trgovačko društvo u kojem većinski udio ima Republika Hrvatska, već je većinski vlasnik dionica FINA kao druga pravna osoba.

Imajući u vidu da se vlasništvo FINA-e ne smatra državnom imovinom kao i da je trgovačko društvo SKDD d.d. u većinskom vlasništvu pravne osobe koja nije trgovačko društvo, nisu ispunjene zakonske pretpostavke da bi se članovi Uprave društva SKDD d.d. smatrali obveznicima iz članka 3. stavka 1. podstavka 39. ZSSI/21-a te ih povodom obavljanja ove funkcije ne obvezuje odredbe navedenog Zakona.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana